Document ID: 32008R0497

REGULAMENTUL (CE) NR. 497/2008 AL COMISIEI
din 4 iunie 2008
privind deschiderea și modul de gestionare a unor contingente tarifare comunitare pentru anumiți pești și anumite produse pescărești originare din Muntenegru
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 140/2008 al Consiliului din 19 noiembrie 2007 privind anumite proceduri de aplicare a Acordului de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, și de aplicare a Acordului interimar între Comunitatea Europeană, pe de o parte, și Republica Muntenegru, pe de altă parte (1), în special articolul 2,
întrucât:
(1)
La 15 octombrie 2007 s-a semnat la Luxemburg un Acord de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte (denumit în continuare „Acordul de stabilizare și de asociere”). Acordul de stabilizare și de asociere este în curs de ratificare.
(2)
La 15 octombrie 2007 s-a încheiat un Acord interimar privind comerțul și aspectele legate de comerț între Comunitatea Europeană, pe de o parte, și Republica Muntenegru, pe de altă parte (2) (denumit în continuare „Acordul interimar”), care a fost aprobat prin Decizia 2007/855/CE a Consiliului din 15 octombrie 2007 (3). Acordul interimar prevede intrarea în vigoare cât mai devreme a dispozițiilor privind comerțul și aspectele legate de comerț din Acordul de stabilizare și de asociere. Acesta intră în vigoare la 1 ianuarie 2008.
(3)
Acordul interimar și Acordul de stabilizare și de asociere prevăd că anumiți pești și anumite produse pescărești originare din Muntenegru pot fi importate în Comunitate, în limitele contingentelor tarifare comunitare, cu taxe vamale reduse sau zero.
(4)
Contingentele tarifare prevăzute în Acordul interimar și în Acordul de stabilizare și de asociere sunt anuale și sunt prevăzute pe o perioadă nedeterminată de timp. Este necesară deschiderea contingentelor tarifare comunitare pentru anul 2008 și pentru anii următori și stabilirea unui sistem comun de gestionare a acestora.
(5)
Acest sistem comun de gestionare ar trebui să garanteze accesul egal și continuu la contingentele tarifare al tuturor importatorilor comunitari, precum și aplicarea neîntreruptă a contingentelor tarifare la toate importurile de produse în cauză în toate statele membre, până la epuizarea contingentelor. Pentru a asigura eficiența sistemului, statele membre ar trebui autorizate să scadă din volumele contingentelor cantitățile necesare corespunzătoare importurilor efective. Este necesară o cooperare strânsă între statele membre și Comisie, iar aceasta din urmă trebuie în special să poată monitoriza nivelul de epuizare a contingentelor și să informeze statele membre în acest sens. Din motive de rapiditate și eficiență, comunicarea între statele membre și Comisie ar trebui să se realizeze, pe cât posibil, pe cale electronică.
(6)
Prin urmare, contingentele deschise prin prezentul regulament ar trebui să fie gestionate în conformitate cu sistemul de gestionare a preferințelor tarifare în cadrul contingentelor tarifare destinate a fi utilizate în ordinea cronologică a datei declarațiilor vamale în conformitate cu Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4).
(7)
În conformitate cu Acordul de stabilizare și de asociere și cu Acordul interimar, volumul contingentelor tarifare pentru preparatele sau conservele din sardine și pentru preparatele sau conservele din hamsii (anșoa) ar trebui să se majoreze la 250 de tone începând cu data de 1 ianuarie al celui de-al patrulea an de la intrarea în vigoare a Acordului interimar, cu condiția ca cel puțin 80 % din volumul total al contingentului tarifar anterior să fie utilizat până la data de 31 decembrie a anului respectiv. În cazul în care se pune în aplicare dispoziția privind majorarea volumului contingentului tarifar, aceasta ar trebui să fie aplicată până când părțile la Acordul de stabilizare și de asociere și la Acordul interimar convin altfel.
(8)
Având în vedere că Acordul interimar intră în vigoare la 1 ianuarie 2008, prezentul regulament ar trebui să se aplice de la aceeași dată și ar trebui să rămână în vigoare după intrarea în vigoare a Acordului de stabilizare și de asociere.
(9)
Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Peștii și produsele pescărești originare din Muntenegru și enumerate în anexă sunt puse în liberă circulație în Comunitate și beneficiază de taxe vamale reduse sau zero, la nivelurile și în limita contingentelor tarifare comunitare anuale prevăzute în anexă.
Pentru a beneficia de aceste rate preferențiale, respectivele produse sunt însoțite de dovada originii prevăzută în Protocolul 3 la Acordul interimar cu Muntenegru sau în Protocolul 3 la Acordul de stabilizare și de asociere cu Muntenegru.
Articolul 2
(1) Contingentele tarifare menționate la articolul 1 sunt gestionate de Comisie în conformitate cu dispozițiile articolelor 308a, 308b și 308c din Regulamentul (CEE) nr. 2454/93.
(2) Comunicarea între statele membre și Comisie privind gestionarea contingentelor tarifare se realizează, pe cât posibil, pe cale electronică.
Articolul 3
(1) Contingentele tarifare pentru preparatele sau conservele din sardine și pentru preparatele sau conservele din hamsii (anșoa) enumerate în anexă cu numerele de ordine 09.1524 și 09.1525 se majorează la 250 tone de la 1 ianuarie 2012 pentru anul 2012 și pentru anii următori.
(2) Majorarea menționată la alineatul (1) se poate aplica doar dacă cel puțin 80 % din volumul total al contingentului tarifar deschis în anul anterior a fost utilizat în al patrulea an de la intrarea în vigoare a Acordului interimar.
Articolul 4
Statele membre și Comisia colaborează îndeaproape pentru a asigura respectarea prezentului regulament.
Articolul 5
Prezentul regulament intră în vigoare la data publicării în Jurnalul Oficial al Uniunii Europene.
Se aplică începând cu 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iunie 2008.

Labels: 3
17
18
6